  Виталий Пронин Шаерысьтымы сюресъёс вылын нуналлы быдэ шуккиськон учыръёс луо, адямиос сӧсырмыны я бырыны шедё. Ӵем дыръя янгыш луо дыртӥсь водительёс я руль сьӧрын кудӟыса ворттылӥсьёс, шуэ Ижысь Первомай ёросысь инспектор Евгений Девятьяров. Ижысь Первомай ёросысь ГИБДД-ысь инспектор Е. Девятьяров.- Городысь инспекторъёсты пыкылэмзы потэ, ялан одӥг интыын сыло шуыса, - вера инспектор. - Ми токма сюресэз ум бырйиське: кышкыт интыосын толэзь ӵоже эскерыса сылӥськом. Бӧрысь интымес воштӥськомы.Евгений Девятьяров инспектор луыса кема уг ужа на, но быдэс Россилы тодмо луиз ни. Кылем арын соослэн взводзы дугдытоно кариськем «Мазда» машинаез, но водитель пегӟиз. Быдэс городысь инспекторъёсын уйылӥзы. Руль сьӧрын пуке вылэм 28 аресъем кудӟем кышномурт. Со, пе, мынон-ветлон  правилоосты одӥг пол гинэ тӥямтэ ни. Сямызъя шузи-мази, инспекторъёс вылэ трос пож ву кисьтаз. Ярано коть, со нуналэ кылдэм шуккиськон учыръёсын адямиос сӧсырмыны ӧз шеде.Берло дыре тросэз водительёс страховкатэк ворттыло. Укыр дуно усе, шуо. Нылпи креслоосты но куд-огез кулэен уг лыдъя. Шуккиськон учыръёс тросгес луо нылпи учреждениос котырын. 2016-тӥ арын гинэ 68 сыӵе учыр пусъемын, нош туэ  - 22.- Руль сьӧрын шӧмаськыса ворттылӥсьёс трос луо шутэтскон нуналъёсы я город котырысь сад-бакчаосын, - шуэ Евгений Девятьяров. - Милям экипажмы гинэ арняяз дасо водительёсты ӝегатэ: кинлэн ке руль сьӧрын ворттылыны лэзем документъёсыз ӧвӧл, кин ке шӧмаськемын, нош кӧняез вӧзтӥмы ортче на, дыр. Кудӟем водительёс мукетъёсызлы бадӟым кышкытлык кылдыто. Соослы луыса уно чылкак янгыштэм адямиос синкыли кисьтоно луо.19-тӥ июне Дэбес ёросысь одӥгаз семьяын шулдыръяськиллям, нош юонзы тырмымтэ. Магазинэ мыныкузы, сюрес вылысь одӥгаз кожонын бекмыльскизы, 3 мурт быриз, эшшо 2-ез юн сӧсырмизы. 22-тӥ июне Юкаменск ёросысь 31 аресъем воргорон кудӟем йырын руль сьӧры пуксем. Машинаысь 19 аресъем егит пияш быриз, 57 аресъем кышномурт но 17 аресъем нылаш сӧсырмизы. Сарапул ёросысь Сигаево черкогуртын 17 но 18 аресъем пиос машинаен ворттылыны малпаллям, нош правозы вылымтэ на. Ӝог ворттылыны яратӥсьёс сюрес урдсы пезьдӥллям, одӥгез пияш юн сӧсырмемын. Пассажиръёсты вӧсь луэмлэсь утьысал, вылды, е.  Но тросэз солэсь кулэлыксэ уг адӟо.- Сюресъёс вылын ужась инспекторъёс машинаез дугдытэм бере куд-огез еэн думиське на, - веранзэ азинтэ Евгений Девятьяров. - Калыкез визьманы тыршиськомы: е инспекторъёс понна ӧвӧл, асьтэды утён понна. Еэн думиськымтэ пиналъёс понна кыл кутэ водитель, нош бадӟымъёсыз вылэ протокол гожтӥське.Руль сьӧры кудӟыса пуксем адямиосты синйылтыку, ӝегатскытэк ивортоно Удмурт Республикая ГИБДД-ысь дежурной часте 415-700 яке 415-701 номеро телефонъёсъя яке сотовой телефонысь 002 номере.Валентина Емельянова    